Kultura Maribor

DARA IN STANA
2026-03-21 19:00 - 21:00 (Europe/Paris) | Maribor center / Minoritska cerkev
glasbeno scenski dogodek
Karmina Šilec: DARA IN STANA – proslava Hibridno delo glasbeno-gledališko-pripovedne oblike, ki ga vodi z guslarstvom navdahnjeno pripovedništvo, potuje po svetovih dveh osrednjih in na videz protislovnih fenomenov Črne Gore: ene najvidnejših kulturnih osebnosti – dirigentke Darinke Matić Marović – in uradno zadnje virdžine – Stane Cerović.
Družba heroizira Daro kot simbol napredka, medtem ko v Stani vidi simbol preživelega patriarhalnega mehanizma, oba fenomena pa razkrivata transformacijo spolnega reda.
Ponovitev: 22.3.2026 ob 19.00

Povezava do originalnega članka

Sogodbe v Narodnem domu: Manu Delago & Max ZT
2026-03-21 20:30 - 22:00 | Maribor center / Dvorana generala Maistra
Zavod Druga godba in Narodni dom Maribor sta združila moči, da bi lahko v Mariboru gostila enega najbolj presenetljivih glasbenih projektov zadnjih let. V sklopu turneje, ki predstavlja njun prvi skupni album Deuce, nas bosta očarala Manu Delago (handpan) in Max ZT (oprekelj). Nominiranca za nagrado grammy se združujeta v drznem duu, ki na novo predstavlja zvočne možnosti njunih instrumentov. Virtuoza, ki črpata iz vseživljenjskega globalnega sodelovanja, globoke improvizacije in prefinjene kompozicijske spretnosti, ustvarjata poglobljene, meditativne zvočne pokrajine, ki se razkrivajo z nežnostjo in zagonom.
Manu Delago je nedvomno najbolj znani avstrijski glasbenik izven meja svoje domovine. Pravzaprav govorimo o svetovni zvezdi. Igral je na ikoničnih prizoriščih v več kot 50 državah po svetu (tudi v Sloveniji), tako s svojimi projekti kot tudi redni član zasedb Björk, Anoushke Shankar in The Cinematic Orchestra. Še več, nastopal je tudi kot solist z Metropole Orkestrom in Londonskim simfoničnim orkestrom. Kot velik ljubitelj narave v svojem večkrat nagrajenem albumu in filmu Parasol Peak vodi ansambel sedmih glasbenikov na alpinistični odpravi v Alpah. Leta 2021 je ta pustolovski glasbenik in skladatelj začel ReCycling Tour, trajnostno koncertno turnejo s kolesom, na kateri sta njegov bend in ekipa prekolesarila 1500 kilometrov po Evropi.
Američan Max ZT, ki ga NPR imenuje »Jimi Hendrix opreklja«, je s svojim življenjem, polnim globalnega študija in inovacij, na novo opredelil ta instrument. V Brooklynu je vsrkal raznolike tradicije, se izobraževal pri cenjeni senegalski griotski družini Cissoko in študiral pri legendarnem panditu Shivkumarju Sharmi v Indiji. Max je ustanovni član skupine House of Waters in je napisal glasbo za dokumentarni film ESPN, nagrajen z emmyjem, ter izdal osem albumov pri založbi GroundUP Music, ki jo vodijo Snarky Puppy. Njegov zadnji album On Becoming je bil nominiran za najboljši sodobni instrumentalni album na podelitvi nagrad grammy 2024.
»Ko sem prvič slišal Manuja, me je to navdušilo. Virtuoznost je bila očitna, a način, kako je komponiral in razmišljal o svojem instrumentu na nenavaden in edinstven način, se mi je resnično vtisnil v spomin ter me navdal z občutkom, da je to povezava, ki jo je treba še bolj razviti,« razlaga Max ZT. Duo se je spoznal pred skoraj desetimi leti, ko je bil Manu Delago na turneji po ZDA. »Sprva sva začela z improvizacijo, a sva z leti razvila različne skladbe. Lani sva končno našla popoln čas in prostor za snemanje glasbe v neverjetnem prostoru iz 18. stoletja v še starejšem samostanu v Alpah. Duo, ki stoji drug proti drugemu, kjer sta oba člana pravkar dopolnila 40 let? Album sva morala poimenovati Deuce,« se spominja Manu Delago.
Duo, ki je ukoreninjen v ritmu, bogat v teksturi in odprt v duhu, vabi poslušalce v svet, ki se zdi hkrati starodaven, a nekako povsem nov. Z izjemno občutljivostjo in neprimerljivim tehničnim mojstrstvom ustvarjata očarljive zvočne pokrajine, ki očarajo občinstvo že s prvo noto.
Ta sobotni večer si ne boste želeli biti nikjer drugje.
Cena vstopnice: 20 € v predprodaji / 24 € na dan koncerta

Povezava do originalnega članka

DISKOlektiv: GIB JE OPEKA
2026-03-22 15:00 - 18:00 | Maribor center / Vetrinjski dvor
slovenska premiera plesne predstave
Po januarski tajvanski premieri plesne predstave DISKOlektiva z naslovom GIB JE OPEKA, bo v nedeljo, 22. marca 2026, ob 15. uri v Vetrinjskem dvoru še slovenska premiera. Vabljeni, da pridete sograditi predstavo – gib za gibom – v času gradnje predstave in ostanete poljubno dolgo.
Dan pred premiero, 21. marca 2026, pa se bo ob 15. uri v Vetrinjskem dvoru odvil še preddogodek PREMOR. Gib je opeka. Zgradimo z njimi ples! Skupaj. Gib za gibom. Gradnja je koreografija. Prostor je koreograf. Prostor v tebi, okoli tebe, med nami, med predmeti in snovmi, med različnimi časi.
Recimo med časom, ko to bereš in časom predstave. Vsi ti gibi že gradijo predstavo Gib je opeka. Vsak gib šteje.

Povezava do originalnega članka

CABAres CABArei
2026-03-24 20:00 - 21:00 | Maribor center / Dvorana generala Maistra
Zijah Sokolović že od leta 1993 izvaja kultno predstavo CABAres CABArei, ki je bila do danes uprizorjena že več kot 1500-krat ter navdušuje občinstvo doma in po svetu.
»CABAres CABArei« je kabarejska gledališka forma, v kateri se kritično presoja kriza srednjih let, torej trenutek, ko človek potegne črto – hotel ali ne – in začne premišljevati o vsem, kar se mu je zgodilo, kar se mu dogaja in kar se mu še bo zgodilo. Sokolović govori o spoznavanju, o izkušnjah, o vsakdanjem dnevu, o uspehu in neuspehu, o dogovarjanju, o spopadu mnenj, o hrani, o zdravi pameti, o vožnji avtomobila, o prihodnosti, o gledališču kot hladilniku zmot, o mediokritetih, o sorodnikih, o zaostalosti, o spravi z življenjem, o bedakih, o seksu in starosti — vse to v edinstveni interpretaciji tega legendarnega igralca.
“…igra se z občutki in mnenji občinstva do roba vzdržljivosti, pri čemer prepleta dve veliki, za tako pomembno temo, ljubezni in smrti…” Rapa Šuklje, 31. 3. 1993, DNEVNIK, Ljubljana
„…je eden največjih mostrov dramskih uprizoritev, prepoznaven po iskreni interpretaciji in samosvoji poetiki…“, NEDELO, Ljubljana 17. 9. 2006.
Predstava je v bosanskem jeziku, brez podnapisov.
Predstava ni primerna za otroke.

Povezava do originalnega članka

Grad skozi rožnata očala
2026-03-25 16:00 - 2026-03-26 19:00 | Kulturni inkubator
GRAD SKOZI ROŽNATA OČALA
Sreda in četrtek, 25. in 26. marec 2026 // 16.00-19.00 // Kulturni inkubator
Kaj pa, če res zidamo gradove v oblakih? Predstavljajmo si, da je vse mogoče. Kakšno bi bilo tvoje kraljestvo? Zgradi ga v sredo in četrtek, 25. in 26. marca 2026, v Kulturnem inkubatorju. Grad skozi rožnata očala* bo oba dneva potekal med 16. in 19. uro.

Iz rolic, kartona in papirja bomo izdelale_i kvir grad, kot si ga kvir osebe želijo. Je matriarhalen? Patriarhalen? Je demokratičen, totalitaren? Je roza z zelenimi bleščicami ali vijoličen s stekleno streho? Napišimo pravljico za “pravljične” ljudi!
V sredo, 25. marca 2026, bomo kot skupina prišle_i do koncepta, zgodbe. Nato bomo sestavile_i grad z okolico in ga pustile_i sušiti. Četrtek, 26. marca 2026, pa je čas, ko grad zaživi! Z akrili in drugimi detajlnimi elementi bomo dekorirale_i osnovno obliko.
“Ne morem oba dni.” Nič hudega! Vseeno si želimo tvojega doprinosa. Prideš en dan ali oba. Kakor ti ustreza.

Na naše dogodke običajo pridejo stare_i med 17 in 25 let.

Povezava do originalnega članka

Cankar 15+
2026-03-26 19:00, 2026-03-28 19:00 | Velika dvorana
Cankar 15+

Koprodukcija s Cankarjevim domom in Umetniškim društvom KONJ

Poetičen svet lutk s prepoznavno vizualno estetiko in subtilno animacijo ustvarja edinstveno gledališko izkušnjo kot poklon ob 150. obletnici rojstva velikega literata.

Nakup kart

Povezava do originalnega članka

Pepelka 5+
2026-03-27 17:00, 2026-03-28 10:00, 2026-04-17 17:00, 2026-04-18 10:00 | Mala dvorana
Pepelka 5+

Pavel Polák po motivih bratov Grimm / 40 min

Ovdoveli drvar Jure v svoj samotni dom pripelje novo ženo in njeno hčer Agato. Njegova hči Lenka ju lepo sprejme, onidve pa jo zvito in pretkano izkoriščata, ob tem pa še zasramujeta in zmerjata. Nadeneta ji žaljivo ime Pepelka. Nadaljevanje zgodbe je znano: Lenka, ki ima na svoji strani iskreno prijateljstvo živali, je za svojo dobroto in potrpežljivost nagrajena. Zgodijo se čarovnije, izgubi se en čeveljček, iskanje lastnice je uspešno. Lenka se poroči s princem in srečno živita do konca
svojih dni. Tako v pravljicah mora biti in je tudi v tej.

Nakup kart

Povezava do originalnega članka

Dobrodelna licitacija Doma pod gorco
2026-03-27 19:00 - 22:00 | Maribor center / Vetrinjski dvor
Pridružite se nam na dobrodelni licitaciji likovnih del – priložnost, da svoj dom obogatite z unikatno umetnino in hkrati prispevate k nečemu resnično pomembnemu.
Vabljeni, da postanete del zgodbe, kjer umetnost pomaga!
V juliju 2025 je v Domu pod gorco v sodelovanju s člani Kulturnega društva Studenci potekala tridnevna likovna kolonija. Ustvarjalni dnevi so bili polni navdiha, barv in srčnih zgodb, nastala pa so čudovita umetniška dela, ki so jih umetniki z veliko plemenitostjo podarili našemu domu. Zdaj vas z veseljem vabimo, da se nam pridružite na dobrodelni licitaciji likovnih del.
To je priložnost, da svoj dom obogatite z unikatno umetnino in hkrati prispevate k nečemu resnično pomembnemu.
Ves izkupiček od prodanih del bomo namenili nakupu terapevtskega laserja, ki bo našim stanovalcem pomagal pri rehabilitaciji in lajšanju bolečin. Naj umetnost iz naših sten zaživi tudi pri vas – in obenem postane most solidarnosti ter podpore. Prisrčno vabljeni, da s svojo udeležbo in podporo pomagate pisati zgodbo, v kateri se lepota prepleta z dobrodelnostjo.
Se vidimo!

Povezava do originalnega članka

Jazz 'ma mlade 2026: Skylit Moon
2026-03-27 20:00 - 22:00 | Kulturni inkubator
JAZZ ‘MA MLADE 2026
KONCERT ZASEDBE SKYLIT MOON
Petek, 27. marec 2026 // ob 20.00 // Kulturni inkubator
V petek, 27. marca 2026, bo v Kulturnem inkubatorju prvi koncert cikla koncertnih večerov Jazz ‘ma mlade 2026. Ob 20. uri bo na oder Kulturnega inkubatorja stopila mlada zasedba Skylit Moon. Vstopnine ni, jazzajmo skupaj.
Jazz ‘ma mlade tudi v letu 2026! Na prvem koncertu v Kulturnem inkubatorju bo na odru stala mlada jazz zasedba Skylit Moon.

Skylit Moon je dunajska zasedba, ki jo je ustanovil jazz pianist in skladatelj Bálint Banyó. Njihova glasba je v osnovi preplet eksperimentalnega rocka in sodobnega jazza, navdihnjena z izvajalci, kot so David Bowie, Radiohead, Genesis, Brad Mehldau, Aaron Parks in Knower. Repertoar skupine sestavljajo predvsem Bálintove avtorske skladbe ter nekaj priredb. Na podlagi pop/rockovskih oblik pesmi, prepletenih z jazzovskimi harmonijami in atmosferičnimi besedili, se skladbe razvijajo v kompleksne instrumentalne aranžmaje in improvizacijo.
Koncertni debi so doživeli decembra 2025 v Kramladnu na Dunaju, vsi člani zasedbe pa so študirali na univerzi Musik und Kunst Privatuniversitat der Stadt Wien in so danes dejavni ter iskani glasbeniki na dunajski glasbeni sceni.
Zasedba: Conor Ryan (IE) – vokal // Bálint Banyó (HU) – keyboards // Jonas Friesel (DE) – trobenta // Matevž Počič (SLO) – kitara // Tjan Šoštarič (SLO) – bas // Gaj Bostič (SLO) – bobni
Prvemu singel z naslovom ?Sunim? je že mogoče prisluhniti na Bandcampu, kmalu pa bo dostopen tudi na vseh pretočnih platformah.

Povezava do originalnega članka

Jazz 'ma mlade 2026: Mountain Mist Trio
2026-03-27 20:00 - 22:00 | Kulturni inkubator
JAZZ ‘MA MLADE 2026
KONCERT ZASEDBE MOUNTAIN MIST TRIO
Petek, 27. marec 2026 // ob 20.00 // Kulturni inkubator
V petek, 27. marca 2026, bo v Kulturnem inkubatorju prvi koncert cikla koncertnih večerov Jazz ‘ma mlade 2026. Ob 20. uri bo na oder Kulturnega inkubatorja stopila mlada zasedba Mountain Mist Trio. Vstopnine ni, jazzajmo skupaj.
Jazz ‘ma mlade tudi v letu 2026! Na prvem koncertu v Kulturnem inkubatorju bo na odru stala mlada jazz zasedba Mountain Mist Trio .

Mountain Mist je skupina, kjer se srečujejo jazz, neo-soul in klasična glasba, vabi v svoj svet avtorskih kompozicij in unikatnih aranžmajev jazz standardov.
Zasedba:
Bobnar Tijan Grašič, ki je končal Konzervatorij za glasbo in balet Ljubljana leta 2023, pričel študirati jazz bobne še isto leto kot edini bobnar prve generacije jazzovskih študentov na Akademiji za glasbo v Ljubljani. Sodeloval je že s številnimi glasbeniki, kot so: Primož Grašič, Big Band RTV Slovenija, Big Band Akademije za Glasbo v Ljubljani, pianist David Gazarov, trobentač Alex Sipiagin, basist Mario Mavrin, pianist Blaž Jurjevčič, basist Aleš Avbelj, pianist Marko Churnchetz, bobnar Alvin Queen in drugi….
Pianist Aljoša Kavčič je del prve generacije študentov jazz smeri Akademije za glasbo v Ljubljani, pod mentorstvom vrhunskega pianista Marka Črnčeca in je šolanje na Konservatoriju za glasbo in balet Ljubljana zaključil v 2023. Je prejemnik Škerjančeve nagrade za izjemne uspehe pri umetniškem uveljavljanju šole, dobitnik dveh 1. nagrad in zlatih priznanj na TEMSIG-u v kategorijah jazz komorne ter jazz solo v letu 2022 in 2023. S TG Kvartetom je nastopil v oddaji Prva vrsta in igral na različnih jazz festivalih. Redno nastopa s priznanimi glasbeniki kot so Primož Grašič, New swing quartet, Mario Mavrin, Aleš Rendla, dvakrat je tudi nastopil kot solist z Big bandom RTV Slovenije,… Učil se je od virtuozov, kot so Danny Grisset, Jason Lindner, Pedro Martins, Gregory Hutchinson in Alex Sipiagin.
Jernej Vindšnurer kontrabasist, aranžer in skladatelj. Po uspešno opravljeni maturi na konservatoriju za glasbo in balet v Ljubljani, je študiral na akademiji za glasbo v Grazu, kjer je diplomiral z odliko. Do sedaj je izdal šest albumov ter bil za enega izmed njih, skupaj s »Big band Bjelovar&Matija Cvek« nominiran za Porina(najbolj ugledna glasbena nagrada na Hrvaškem). Osvojil je je prvo mesto na mednarodnih tekmovanjih v Trevisu in St. Pöltenu, kot tudi na državnem tekmovanju(Temsig). Poleg kontrabasa je eden od vodilnih (kromatičnih) orgličarjev na slovenski sceni, kjer redno nastopa kot solist. Aktiven je tudi v domačem okolju, kjer je dirigent big banda Domžale.

Povezava do originalnega članka

Kaširane lučke z Barbaro Crnkovič
2026-03-28 10:00 - 13:00 | Maribor center / Vetrinjski dvor, Vetrinjska ulica 30, Maribor
Na zadnji marčevski ustvarjalni delavnici bomo z Barbaro Crnkovič izdelovali kaširane lučke – nežne svetlobne objekte iz papirja in lepila, ki ustvarijo toplo, mehko svetlobo. S plastenjem in oblikovanjem bomo raziskovali preprosto, a čarobno tehniko kaširanja ter ustvarili unikatne svetilke za dom.
Zakaj se udeležiti delavnice?

Skupaj ustvarite nekaj, kar bo svetilo doma. Unikatni lestenci ali lučke niso le izdelek – so skupni projekt, ki bo še dolgo spominjal na preživeto dopoldne.
Otroci doživijo proces od ideje do svetlobe. Kaširanje je igrivo, malo packasto in zelo čarobno – ko se lučka prvič prižge, je navdušenje zagotovljeno.
Dom dobi osebno noto. Namesto kupljenega kosa nastane svetilo z zgodbo, značajem in družinskim podpisom.

In roko na srce – malo je lepših občutkov kot prižgati luč in reči: »To smo naredili mi.«
Sobotne delavnice za družine pod skupnim imenom Sobota za družbo ponuja obiskovalcem tudi igralni kotiček z igrami za najmlajše ter ustvarjalne priložnosti za mlade in odrasle. Za dobro počutje bomo poskrbeli s čajem, kavo in kakšno kulinarično posebnostjo. Naj bo vzdušje ustvarjalno, domačno in polno navdiha. Dodatno ponudbo pijače lahko preverite tudi v Vetrinjc – BarCoda, ki bo odprt v času MARSovih ustvarjalnih sobot.
Prijave:Zaradi omejenega števila mest vas prosimo, da se predhodno prijavite s plačilom kotizacije. Mesto si zagotovite s predhodnim nakupom vstopnice na spletni strani MARSa.
Prispevek: 5,00 EUR z DDV / posamična (1 odrasel in 1 otrok). Materiali so vključeni.
Dogodek organizira Zavod MARS Maribor skupaj z ustvarjalkami in ustvarjalci ter drugimi partnerji s finančno podporo Mestne občine Maribor – program kultura: MARSov interdisciplinarni kulturno-vzgojni program.
O mentorici:
Barbara Crnkovičje likovna umetnica in mentorica z dolgoletnimi izkušnjami v pedagoškem in ustvarjalnem delu. Študirala je likovno umetnost, danes pa kot mentorica vodi umetniško šolo ter ustvarjalno skupino za tretje življenjsko obdobje. Že vrsto let sodeluje tudi kot mentorica likovnih delavnic na Zavodu Mars, kjer svoje znanje, izkušnje in ljubezen do umetnosti in ustvarjanja, rada predaja različnim generacijam udeležencev, predvsem pa otrokom.
Povezava do originalnega članka

Predstavitev knjige Moji vodniki in jaz
2026-03-28 17:00 - 19:00 | Hostel Pekarna
PREDSTAVITEV KNJIGE
NATALIJA BRACCI: MOJI VODNIKI IN JAZ
Sobota, 28. marec 2026 // ob 17.00 // Hostel Pekarna
V soboto, 28. marca 2026, bo ob 17. uri v Hostlu Pekarna predstavitev knjige Natalije Bracci Moji vodniki in jaz.
Natalija Bracci je duhovna medijka, avtorica in voditeljica delavnic, ki svoje življenje posveča povezovanju med svetovoma – vidnim in nevidnim. Skozi svoje knjige, meditacije in osebno delo pomaga ljudem razumeti sporočila duš, prehode onstranstva ter moč ljubezni, ki presega čas in prostor. Njeno poslanstvo je preprosto: prebujati srce in pokazati, da smrt ni konec, temveč nadaljevanje poti.

Povezava do originalnega članka

TOMAŽ PAČNIK - CAMINO
2026-03-28 19:00 | Kulturna četrt Minoriti
Tomaž Pačnik je v več desetletjih glasbenega ustvarjanja prehodil številne poti. Sodeloval je z mnogimi priznanimi glasbeniki in umetniki, deloval tako na slovenski (Planet Groove, Vlado Kreslin, Jadranka Juras, Alenka Godec…) kot mednarodni glasbeno – umetniški sceni, ustvarja(l) muzikale in se vneto predaja(l) pedagoškemu delu. Poznamo ga kot klaviaturista, ustanovnega člana in gonilno silo jazz-fusion-etno skupine JAZOO – edinega koroškega glasbenega kolektiva tega žanra, ki bo prav letos praznoval častitiljivih 30 let neprekinjenega delovanja! Zadnjo dekado let ga je ‘resno’ zaznamoval flamenco. Je tudi eden redkih pianistov v tem delu Evrope, ki se je lotil žanra, v katerem praviloma prevladuje kitara. Sicer se nima za flamenco pianista, a se mu je ta glasbena eksotika vseeno ‘zažrla’ med prste. Za različne glasbeno-plesne projekte je napisal veliko glasbe, na katero so plesale tako vrhunske slovenske plesalke (Urška Centa, Mihaela Wabra Kucler, Živa Heričko, Simona Šturm, Mitja Obed…) , kot tudi plesalki in umetnici iz Budimpešte: Maria Keck in Petra Böröcz. Poleg številnih koncertov pri nas in na Madžarskem ga je flamenco pot zanesla tudi v sámo srce flamenca, Španijo. Pa v Turčijo, Italijo, večkrat na Hrvaško in v Srbijo, Severno Makedonijo, celo v Bolivijo! V zadnjem času pa je začel izvajati tudi solistične koncerte in projekte, na katerih izvaja avtorsko glasbo v sklopu novega projekta: CAMINO. Gre za sestavljanko idej, plod njegovih številnih brezčasnih potovanj in strastnih poti brez konca… Tokratni koncert v Mariboru poteka na predvečer: PIANO DAY oz. ‘Dan Klavirja 2026’.
PIANO DAY – DAN KLAVIRJA poteka na 88. dan v letu, sklicujoč se na dejstvo, da ima standardni klavir 88 tipk. Nils Frahm, nemški pianist, umetnik in pobudnik, je svojo idejo utemeljil z besedami, da “ne škodi slaviti klavirja in vsega okoli njega: izvajalcev, skladateljev, izdelovalcev klavirjev, uglaševalcev, organizatorjev koncertov ter celotni skupnosti pianistov in kar je najpomembnejše: poslušalcev!” Pričakujemo lahko izjemno intimen klavirski dogodek. Posebna koncertna izkušnja, ki poslušalca zvabi bližje – k sebi, h glasbi, k trenutku. Brez ozvočenja, brez distance. Glasba na dosegu roke. In tišina med notami. Intimnost, tišina, prisotnost. Tomaž Pačnik • klavir (solo)
Flamenco-Jazz & Etno-Ambiental

Povezava do originalnega članka

Buba 2+
2026-04-03 17:00, 2026-04-04 10:00 | Mala dvorana
Buba 2+

Andreja Peklar / 35 min

Uprizoritev Buba je nastala po istoimenski slikanici večkrat nagrajene avtorice Andreje Peklar, v kateri nas popelje na pot radovednega odkrivanja.
Ko Buba prejme pismo, se odpravi na pot, na kateri spoznava vznemirljive značilnosti sveta, katerega del postaja. Buba je univerzalna zgodba o naravi, katere del je tudi človek. In kot se buba razvije v metulja, tudi otrok odraste. A z odraslostjo se razvoj pri človeku ne zaključi, saj z življenjskimi izkušnjami naše intimne preobrazbe zmeraj znova vznikajo.
Buba je pripoved o učenju in odraščanju, o raziskovanju sveta in o spoznavanju samega sebe …
*V predstavi je uporabljena pesem Biba, buba, baja Mire Voglar.
Predstava je primerna tudi za prvo triado OŠ

Nakup kart

Povezava do originalnega članka

Rock 'ma mlade 2026: Retrozlom
2026-04-03 20:00 - 22:00 | Maribor center / Kulturni inkubator, Koroška cesta 18
Prvi koncertni večer festivala Rock ‘ma mlade 2026
V petek, 3. aprila 2026, bo v Kulturnem inkubatorju prvi koncert cikla koncertnih večerov Rock ‘ma mlade 2026. Ob 20. uri bo na oder Kulturnega inkubatorja stopila mlada zasedba Retrozlom. Vstopnine ni, rock on. MKC Maribor v letu 2026 premierno uvaja festival Rock ’ma mlade, pilotni program, ki nastaja kot nadgradnja uspešnega modela festivala Jazz ’ma mlade. Prva bo na oder stopila mlada zaseba Retrozlom. Retrozlom sestavljajo štirje mladci, željni ustvarjanja svoje muzike in se ”met fajn”.
Žanrsko se člani med seboj nekoliko razlikujejo, vendar so prepričani, da ravno to da bendu svojevrsten stil. Skupni imenovalec je rock glasba, se pa, če je ”vajb” pravi, lotijo vseh žanrov.
V sestavi so: Matevž Mulec; vokal, ritem kitara (12 strunska elektroakustična ali električna kitara) // Enej Podgornik; bas kitara // Ožbej Svetlin;bobni // Jernej Marinko; glavna kitara (električna kitara)

Povezava do originalnega članka

Svobodni zakon
2026-04-06 20:00 - 21:00 | Maribor center / Dvorana generala Maistra
Nekoč sta bila divje zaljubljena. Potem je prišla štalca in nato še kravca. Strast? Morda jo povrne svobodni zakon! Vsi, ki smo kdaj skakali gumitvist, vemo, kako ostro zapeče, ko te ošvrkne gumica, raztegnjena do skrajnih meja. Tudi meje svobode so raztegljive. In tudi v svobodnem zakonu zato nekdo nujno ostane opečen. Komedija, ki v časih hitrih zmenkov, digitalnih ljubimkanj in zmenkov za eno noč razkriva, da si svobodi in neomejenim možnostim za partnerske odnose navkljub vsi želimo le – resnične ljubezni.
Pomembno: presedanje abonentov Komedije je možno le med abonmajskimi redi (Ponedeljek in Petek), ne pa tudi v terminih za izven, ki niso del abonmajskega programa. Abonente vljudno prosimo, da presedanja uredijo v času dopoldanskih uradnih ur Informacijske pisarne (med 10. in 13. uro), lahko tudi preko telefona ali e-pošte. Presedanja v primeru razprodanih terminov ne moremo zagotoviti. Zahvaljujemo se vam za razumevanje.

Povezava do originalnega članka

Pesniške delavnice: poetikrajine
2026-04-08 18:00 - 19:00 | Kulturni inkubator
Pesniške delavnice
poetikrajine
vsako drugo sredo v mesecu // ob 18.00 // Kulturni inkubator
V sredo, 8. aprila 2026, začnemo s serijo brezplačnih pesniških delavnic, ki jih bo izvajala mlada avtorica Alja Pušič. Delavnice bodo vsako drugo sredo v mesecu ob 18. uri v kulturnem inkubatorju.

Ker se nam zdi, da Maribor potrebuje pesniško delavnico, vabimo vse, ki vas zanima branje ali pisanje poezije, da se nam pridružite! Pesniška delavnica je hibrid druženja, branja in kreativnega procesa, namenjena predvsem skupnosti mladih v lokalnem okolju, vendar to ni pogoj. Prav tako ni potrebno nikakršno predznanje, dovolj je želja po sodelovanju v tem formatu literarnega razmišljanja in ustvarjanja. V goste bomo povabili tudi uveljavljena pesniška imena in njihove poetike. Komaj čakamo!
Poetike so pokrajine. Namen teh delavnic je, da se začnejo pogovarjati in prekrivati. Se vidimo 8. aprila.
Odprti smo možnosti dodatnega termina ob sobotnih dopoldnevih, če ste tisti, ki se vračate za vikend v Maribor, zainteresirani. Delavnice so brezplačne, so pa potrebne predhodne prijave.

PRIJAVA

Alja Pušič (2003) je v lanskem letu je postala uršljanka 2025, zaradi česar bo pod okriljem JSKD in urednice Ane Pepelnik izšel njen pesniški prvenec (oktober 2026). Lani je prejela tudi nagrado časopisa Delo mlado pero in postala zlata olimpijka na Pesniški olimpijadi 2025. Že pred tem je bila večkrat nagrajena, njene pesmi in intervjuji so objavljeni na internetnih portalih, v zborniku poezije s prostora bivših jugoslovanskih držav Rukopisi 44 in 48 in v več državnih literarnih revijah in zbornikih. Letos je s Hano Bujanović Kokot pri Layerjevi hiši uredila antologijo poezije na temo stanovanjske in bivanjske stiske z naslovom Ne boš kupil predpražnika. Je del kolektiva bambus, s katerim so leta 2024 pri založbi Dve luni izdali album uglasbene poezije neskončno dolgi pogovori. Študira arhitekturo v Ljubljani.

Za grafično podobo delavnic skrbi Luka Pirš, študent arhitekture, ki se trenutno ukvarja predvsem z grafičnim oblikovanjem, fotografijo in glasbo.

Povezava do originalnega članka

Klavir in jaz
2026-04-09 15:00 - 16:00 | Maribor center / Dvorana Union
5. koncert Mladinskega cikla 2025/2026
Jan Sever, avtor, pianist, skladatelj, improvizator
Skozi pripoved in skladbe avtor predstavi svojo osebno zgodbo in odnos do glasbe. To je zgodba o fantu, ki se je v klavir zaljubil v zgodnjem otroštvu. Doma so imeli velik črn klavir in kopico plošč s klavirsko glasbo. Ta velika črna igrača je bila njegov najljubši kotiček, kjer je preživljal ure in ure ob lastnih improvizacijah. In ko je vstopil v glasbeno šolo, se je začelo zares. Njegova prva velika strast je bil Sergej Rahmaninov; seveda se pouk ni začel z njim, a je nestrpno pričakoval, kdaj bo dovolj star oziroma spreten, da se loti njegove glasbe. Skupaj z njim so se v druščino priključili tudi Chopin, Bach in številni drugi pomembni glasbeniki. Jan je vedno rad improviziral, čeprav ni prav dobro vedel, kaj bi z improvizacijo počel, razen da se z njo zabava. Jazz ga kot otroka in najstnika še ni zanimal, je pa rad igral kitaro, predvsem električno. Ko je pri sedemnajstih letih slišal jazzovsko-klasičnega pianista Keitha Jarretta, je njegovo življenje dobilo novo smer – vedel je, da želi početi prav to. Pot ga je vodila h klasičnemu študiju in nato v različne glasbene žanre, kot so tango, jazz, etno in fusion, ter nazadnje k lastni avtorski glasbi, v kateri improvizacijo prepleta s kompozicijo, klasično glasbo s številnimi žanri ter tako ustvarja svet, ki je prav njegov. Rad bi podelil delček svoje zgodbe in svojega popotovanja, ki je njegova osebna zgodovina in hkrati zgodovina klavirske glasbe kot take – tiste, ki je zapisana v notah, in tiste, ki obstaja samo v naši domišljiji.
Programska knjižica 2025/2026

Povezava do originalnega članka

Tok tok tok 1,5+
2026-04-10 17:00 | Sodni stolp
Tok tok tok 1,5+
Le naprej, poezija!

Mateja Bizjak Petit / Koprodukcija s Centre de Créations pour l’Enfance in FMTM / 30 min

Uprizoritev Tok tok tok je poetičen in igriv triptih, ki malčke in njihove spremljevalce povabi, da vstopijo in se prepustijo gledališkemu potovanju skozi poezijo.
Prva pesem V tvojih očeh avtorice Dorothée Volut jih popelje v deželo široko odprtih vesolj, tistih, ki se nas dotikajo od blizu, in tistih čarobno neskončnih, ki si jih je vizualno zamislila Lucie Félix.
Druga pesem Sonce je potrkalo na moja vrata avtorja Pierra Solettija jih zaziba v lepoto sveta, ki jo zaznamo skozi žarke iskrive radosti, ki jih je narisala Raphaële Enjary.
Tretja pesem Pesem ti raste pod kožo avtorice Fabienne Swiatly pa jih povabi v samo srce poezije z odkrivanjem povsem novih obzorij s pomočjo objektov iz tekstila Myriam Colin.
Igralka in glasbenik v objemajočem zvočnem prostoru ponujata živahno in stimulativno gledališko doživetje skozi prizmo igre. Igre, ki ničesar ne vsiljuje, ampak vabi. Igre besed, zvokov, barv in giba. Okrog treh poetičnih interpretacij bivanja in ustvarjanja zaživijo trije svetovi. Mali in veliki gledalec sta povabljena, da odkrivata lepoto preprostosti, ki ju obdaja, skoznjo zaslutita vsak svoje notranje vesolje ter se prepustita estetskemu dihanju in preprosto uživata v bogastvu lastne
intuitivne domišljije.
Predstavo je selektor dr. Igor Tretinjak uvrstil v program 13. bienala lutkovnih ustvarjalcev Slovenije z obrazložitvijo:
Predstava Tok tok tok nagovarja gledalce, katerih starost se še vedno meri v mesecih in za katere je gledališče, tako kot svet okoli njih, čarovnija, v kateri v vsakem trenutku odkrivajo nekaj novega. V tem uprizoritvenem triptihu izvajalka Barbara Jamšek in glasbenik Urban Kolarič gledalce vodita na potovanje skozi barve in oblike na izjemno subtilen, nežen in sugestiven način. Režiserka Mateja Bizjak Petit je posebno pozornost namenila ritmu tako
na mikro kot na makro ravni, pozornost otrok (in odraslih) pa z lahkoto obdrži s subtilnimi in premišljeno usklajenimi spremembami in presenečenji ter z nenehnimi fizičnimi akcijami, prilagojenimi malčkom.

Nakup kart

Povezava do originalnega članka

Zgodba o barvah 6+
2026-04-11 10:00 | Mala dvorana
Zgodba o barvah 6+

Subcomandante Marcos / 50 min

Podelimo si pipo miru in prisluhnimo zgodbi o vseh barvah, ki jih na svojem perju čuva papiga ara. Poglejmo jo – to pisano papigo! Težko verjamemo, da je na eni ptici toliko barv. Nekoč pa ni bila taka. Bila je črno bela. In svet, po katerem je letala, je bil črno bel – in bilo je dolgočasno. Na svetu ni bilo veselja. Bogovi so bili zato sitni in prepirljivi, a tudi modri. Dogovorili so se, da bodo svet pobarvali. Barve so našli v srcu zemlje, visoko na nebu, v otroškem smehu in upanju.
Potem so se barve pomešale in se ljubile in nastajale so nove in nove. Z njimi so bogovi pobarvali svet. Nekaj barve je padlo tudi na ljudi, zato so ti različnih barv in različno razmišljajo. In vse barve so shranjene na ari, da ljudje ne bi pozabili nanje. In svet bo srečen, ko bo imela na njem vsaka barva in vsak način razmišljanja svoje mesto.
Zgodba o barvah prihaja iz Mehike, iz pokrajine Chiapas, kjer se zapatisti že 30 let borijo za dostojanstveno in avtonomno življenje staroselske skupnosti.
Njen avtor Subcomandante Marcos je bil dolga leta glasnik zapatističnega gibanja. Moder, duhovit, neizprosen borec za življenje. Za svet mnogoterih svetov. Za človeka, ki živi z naravo in ne proti njej.

Nakup kart

Povezava do originalnega članka

LEONART - Izštekani doma 2026
2026-04-11 20:00 | Maribor center / Sodni stolp
Leonart Izštekani doma se po treh zaporednih letih in petih razprodanih koncertih že četrto leto zapored vrača v Sodni stolp – zdaj pa je to zagotovo res že tradicija! V okrepljeni zasedbi bodo zimzelene uspešnice in sveže glasbene stvaritve skupine znova zazvenele v edinstvenem ambientu. Po dveh izdanih albumih ( Visoko v nebo in Vrh sveta ) so Leonart svoj glasbeni izraz, prepleten z različnimi žanri, nadgradili z akustično dimenzijo in izidom Izštekanega albuma. Tik pred vrati pa je tudi izid tretjega studijskega albuma. VSTOPNICE
Predprodaja • 20 € (do 31. 3. 2026)
Redna cena • 25 € (od 1. 4. 2026 naprej)

Povezava do originalnega članka

Blup?
2026-04-12 11:00 - 12:00 | Maribor center / Dvorana generala Maistra
6. predstava abonmaja Kekec 2024/2025
Ljudje smo biološko in kulturno povezani z vodo, ki je z nami vsak trenutek našega življenja. Njeni zvoki nas vračajo v stik z naravo in svežino njenega navdiha, občudujemo njeno gibkost in lesket ter se bojimo njene uničujoče moči.
Otroci do vode čutijo posebno nagnjenje. Privlači jih njena bližina, čofotanje, skakanje po lužah in škropljenje z vodo pa so vzor otroške igre. Tej simpatiji so ustvarjalci sledili pri oblikovanju zvočne in vizualne podobe predstave. Glasbo v živo izvajajo na vrsti izvirnih vodnih inštrumentov in vodo uporabljajo kot prvovrsten medij lutkovne animacije: lahko prevzame katerokoli obliko, a je sama brez nje.
ZGODBA: Znanstvenike med poskusi z vodo preseneti obisk vodnega bitja Blupa, ki nenadoma pljuskne v njihov laboratorij. Smukne v rokavico, steče po cevi, se prelije v kad in drugo posodje. Na poti srečuje vodovodne predmete, ki oživijo in postanejo junaki lutkovnih prigod. Blup opazuje dogajanje in priskoči na pomoč vsakemu, ki ga potrebuje: da piti žejnemu kužku, pogasi ogenj, zalije rožo ali počisti umazanijo. A njegove dobrosrčnosti se zavemo šele, ko Blup nenadoma izgine.
Predstava traja 45 minut.
Vsaki predstavi abonmaja Kekec sledi še brezplačna delavnica – ustvarjalnica na temo predstave z mentorji Zavod Mars Maribor.
OPOZORILO: OD 1. DO 7. VRSTE SEDIJO OTROCI, OD 8. DO 17. VRSTE SEDIJO SPREMLJEVALCI. OTROCI LAHKO SEDIJO SKUPAJ S SPREMLJEVALCI OD 11. DO 17. VRSTE ALI NA BALKONU.
Ker želimo otrokom omogočiti nemoteno spremljanje predstave, smo prvih deset vrst v dvorani rezervirali zanje. Spremljevalci lahko sedite od 11. vrste nazaj ali na balkonu, enako velja za spremljevalce, ki želijo sedeti skupaj z otroki. Vljudno prosimo za upoštevanje sedežnega reda in se vam zahvaljujemo za razumevanje.
Povezava do originalnega članka

Wigmorski solisti
2026-04-22 19:30 - 21:30 | Maribor center / Dvorana Union
5. koncert Komornega cikla 2025/2026
Adam Barnett-Hart, violina
Michael Collins, klarinet
Alberto Menendez Escribano, rog
Michael McHale, klavir
Spored
Aram Hačaturjan: Trio za violino, klarinet in klavir, op. 30
Johannes Brahms: Trio v Es-duru, op. 40, za rog, violino in klavir
***
Carl Reinecke: Trio za klavir, klarinet in rog v B-duru, op. 274
Igor Stravinski: Vojakova zgodba (koncertna suita)
Wigmorski solisti so vrhunski glasbeniki iz Londona, ki so se zbrali okoli enega najvidnejših britanskih glasbenikov, klarinetista in dirigenta Michaela Collinsa. Skupini je pripadla čast, da kot prva v zgodovini nosi ekskluzivno ime Wigmore, po istoimenski dvorani, pod katere okriljem deluje; gre za eno najpomembnejših podpornic komorne glasbe in samospeva v Londonu. Wigmorski solisti se kot koncertna zasedba zlahka in do potankosti prilagajajo različni glasbi. Njihovo gonilo je popolnost, zato ne preseneča, da ob uspehih na domačem prizorišču žanjejo pozornost tudi v številnih drugih pomembnih glasbenih središčih po svetu. Njihovi nastopi in posnetki so bili deležni zavidljivih odzivov najpomembnejših glasbenih kritikov revij Gramophone, BBC Music Magazine in The Strad.
Koncert virtuozov v Mariboru bo pravo popotovanje skozi različne pokrajine komorne glasbe. Večer bo odprl Trio za violino, klarinet in klavir Arama Hačaturjana, ki ga prevevajo armenske ljudske melodije in živi ritmi. Brahmsov Trio z rogom je s polnim, toplim zvenom roga in lirskim razpoloženjem prava protiutež pisani Hačaturjanovi zvočni paleti, medtem ko Reineckejev Trio združi klavir, klarinet in rog v elegantno šarmantni in spevni glasbi. Posebno doživetje bo zaključna skladba, iskrivo teatralična Vojakova zgodba Igorja Stravinskega. To delo je tesno povezano z zgodovino institucije, ki jo danes poznamo kot Wigmore. Stravinski je namreč petstavčno suito za violino, klarinet in klavir iz tega dela (v tej obliki jo bomo slišali v Mariboru) razširil v »Grande Suite«, namenjeno londonski praizvedbi Vojakove zgodbe, ki je leta 1920 potekala prav v dvorani Wigmore.
Programska knjižica 2025/2026
Vstopnice:
Redna cena: 19 €
Upokojenci in invalidi: 11 €
Študenti, dijaki: 5 €
Družinska vstopnica: 17 € (odrasli), 5 € (otrok)
E-nakup abonmaja Komorni cikel

Povezava do originalnega članka

Proces ali Žalostna zgodba Josefa K. 15+
2026-04-23 19:00 | Klub LGM
Proces ali Žalostna zgodba Josefa K. 15+

Bežno po motivih romana F. Kafke Proces / 65 min

V nadčasovni glasbeno-lutkovni kompoziciji se v vlogi Josefa K. znajde gledalec. Igra ga neusmiljeno prestavlja v brezizhodne situacije, seznani ga z drobovjem družbenega stroja pa tudi z intimnim svetom nekaterih Josefu K. dragih ljudi. Gledalec je postavljen v središče dogajanja, kjer se mora na milost in nemilost odgovorno podvreči procesu. Med občinstvom in okoli njega se vrstijo različne gledališke tehnike: črni humor ročnih lutk, poetičnost gledališča predmetov in kabarejska
improvizacija. Stroj sistema ženeta dva igralca, glasbenika in lutkarja. Nežne lutkovne scene se izmenjujejo z močnimi ritmičnimi učinki, ki se občasno sprevržejo v koncert.
Zaigrane zgodbe so bile del programa MARIBOR 2012 – Evropska prestolnica kulture.
*OPOZORILO V predstavi se pojavijo glasni poki, ki so lahko nevšečni za občinstvo.

Nakup kart

Povezava do originalnega članka

Orkester Slovenske filharmonije
2026-04-23 19:30 - 21:30 | Maribor center / Dvorana Union
4. koncert Orkestrskega cikla 2025/2026
Michael Wendeberg, dirigent
Michael Martin Kofler, flavta
Spored
Jean Sibelius: Tapiola, op. 112
Aram Hačaturjan: Koncert za flavto in orkester v d-molu, op. 46b
***
Alex Hren: novo delo
Béla Bartók: Čudežni mandarin, op. 19, Sz. 73 (BB 82), suita
Orkester Slovenske filharmonije je orkester z najdaljšo tradicijo v Sloveniji in kot zvest sopotnik Koncertne poslovalnice redno gostuje v okviru našega Orkestrskega cikla, poleg tega pa tudi na Festivalu Maribor. V slavnostnem letu nas bo obiskal v družbi dirigenta in solista, s katerima ga povezuje bogato in plodno sodelovanje. Michael Wendeberg se skupaj z Orkestrom Slovenske filharmonije navdušuje za zahtevna dela simfoničnega repertoarja in drzne presežke sodobnih skladateljev, Michael Martin Kofler pa je izjemen koncertni flavtist in profesor na salzburškem Mozarteumu, ki ne navdušuje samo kot soloflavtist Münchenskih filharmonikov, ampak nasploh kot koncertni solist na najpomembnejših svetovnih odrih.
Program večera bo tri markantna dela 20. stoletja in njihove raznolike zvočne svetove povezal s praizvedbo novega dela mladega slovenskega skladatelja. Simfonična pesnitev Tapiola Jeana Sibeliusa nas bo popeljala v skrivnostne, temačne in veličastne gozdove Finske, ki jih prežema nordijska mistika. Koncert v d-molu, op. 46 je Aram Hačaturjan prvotno namenil violini, a se je delo s pomočjo znamenitega flavtista Jean-Pierra Rampala prelevilo v koncert za flavto, ki nas prevzame s svojo plesno virtuoznostjo, orientalsko barvitostjo in ritmično energičnostjo. Po premoru bomo slišali novo delo mladega skladatelja
Alexa Hrena, ki izhaja iz Celja. Po študiju na Akademiji za glasbo v Ljubljani pri uglednih slovenskih skladateljih Urošu Rojku in Vitu Žuraju se je študij odločil nadaljevati v Kölnu, kjer že žanje prve mednarodne uspehe. Za dramatični zaključek koncerta bo poskrbela intenzivna suita iz Bartókovega baleta Čudežni mandarin, ki prepričuje z izraznimi orkestrskimi barvami in pulzirajočimi ritmi.
Programska knjižica 2025/2026
Vstopnice:
Redna cena: 29 €
Upokojenci in invalidi: 21 €
Študenti, dijaki: 7 €
Družinska vstopnica: 26 € (odrasli), 7 € (otrok)
E-nakup abonmaja Orkestrski cikel

Povezava do originalnega članka
